คุมเข้มปล่อยกู้แทนการขึ้นเงินดาวน์
แบงก์สกัดต้นทางคุมปล่อยกู้กันฟองสบู่อสังหาฯ ปัดข้อเสนอขึ้นเงินดาวน์20% หวั่นตัดโอกาสคนอยากมีบ้าน
20 ก.พ. 2556

แบงก์สกัดต้นทางคุมปล่อยกู้กันฟองสบู่อสังหาฯ ปัดข้อเสนอขึ้นเงินดาวน์20% หวั่นตัดโอกาสคนอยากมีบ้าน
นายชาติชาย พยุหนาวีชัยรองกรรมการผู้จัดการ ธนาคารกสิกรไทย กล่าวว่า ขณะนี้ธนาคารพาณิชย์เข้มงวดหลักเกณฑ์การให้กู้สินเชื่อบ้านอยู่แล้ว ทั้งกำหนดเพดานปล่อยกู้ตามความเสี่ยงของลูกค้า ความน่าเชื่อถือของโครงการ จะปล่อยกู้ไม่เกิน 23 หลังต่อคน นอกจากนี้ ผู้กู้จะต้องไม่มีภาระหนี้เกิน 40% ซึ่งคนที่มีรายได้เดือนละ 2 หมื่นบาท หากซื้อรถคันแรกแล้วก็จะไม่มีความสามารถซื้อบ้าน เพราะความสามารถในการชำระหนี้มีไม่พอ 
ดังนั้น ธนาคารจะไม่ปรับเกณฑ์การปล่อยสินเชื่อที่อยู่อาศัยตามข้อเสนอแนะของสมาคมที่อยู่อาศัย ที่เสนอให้เพิ่มมาตรการป้องกันฟองสบู่อสังหาริมทรัพย์ โดยกำหนดเงินดาวน์ขั้นต่ำเพิ่มขึ้นจากปัจจุบัน 5-10% เป็น 20% ขณะเดียวกันภาพรวมการเก็งกำไรในตลาดตอนนี้ยังไม่น่ากังวล ราคาขายคอนโดมิเนียมตอนนี้ โครงการได้บวกกำไร 40% ล่วงหน้าไปแล้ว คนซื้อไปขายต่อก็ไม่มีกำไร 
นางกาญจนา โรจวทัญญู กล่าวว่า การเพิ่มเงินดาวน์เพื่อป้องกันการเก็งกำไร ไม่ใช่การแก้ปัญหาที่ถูกจุด ผู้ที่เก็งกำไรส่วนใหญ่จะมีสภาพคล่อง แม้จะเพิ่มเงินดาวน์ ก็จะยังเก็งกำไรเหมือนเดิม แต่คนที่กู้ซื้อบ้านจริงจะเข้าถึงสินเชื่อยากขึ้น 
นายวีรพงษ์ รามางกูร ประธานคณะกรรมการธนาคารแห่งประเทศไทย กล่าวว่า ในช่วง 3-4 เดือนที่ผ่านมา มีเงินทุนไหลเข้าผิดปกติ เข้ามาลงทุนระยะสั้นในหุ้น ตราสารหนี้ อสังหาฯ อีกไม่ช้าคงมีห้องค้าหุ้นเกิดขึ้นในต่างจังหวัดเหมือนปี 2536-2537 คอนโดที่ดูไม่น่าจะขายได้แต่ขายได้ ซึ่งผิดธรรมชาติ เศรษฐกิจที่โต 4-5% ไม่น่าจะรองรับตลาดทุน ตลาดอสังหาฯ ได้มากขนาดทำให้ราคาคอนโดจาก ตร.ม.ละ 2-3 หมื่นบาท เพิ่มเป็น ตร.ม.ละ 1 แสนบาท
“ต่อไปอาจเห็นธุรกิจสินเชื่อบุคคล บัตรเครดิตบูมมากขึ้น ขณะที่การลงทุนในการเพิ่มประสิทธิภาพการผลิตและเพื่อการส่งออกคงมีไม่มาก เพราะค่าเงินบาทเป็นอุปสรรคสำคัญของการส่งออกในอนาคตข้างหน้าแต่การปล่อยกู้พวกนี้จะสูง ในภาวะที่สหรัฐดำเนินการแก้ปัญหาแบบไม่รับผิดชอบ เป็นเหตุให้ยุโรป ญี่ปุ่นดำเนินนโยบายปกป้องตัวเองเพิ่มปริมาณเงินและกดดอกเบี้ยให้ต่ำ ซึ่งในการประชุมจี 20 ก็ไม่มีใครว่าอะไรกันเหมือนชมรมเศรษฐีเขาซูเอี้ยกันแล้วเราควรจะทำอย่างไร” นายวีรพงษ์ กล่าว